Solidariteit Beweging verwelkom grondwethof-uitspraak teen Zuma; vra vir konsekwentheid - Solidariteit Beweging
Die Solidariteit Beweging het vandag die grondwethof se uitspraak verwelkom waarin hy Jacob Zuma skuldig bevind het aan minagting van die hof en hom tot 15 maande tronkstraf gevonnis het.
Volgens Flip Buys, voorsitter van die Solidariteit Beweging, is die skuldigbevinding teen Jacob Zuma 'n eerste stap om geregtigheid te laat geskied teen 'n voormalige president wat die land tot op die rand van die afgrond gesleep het, hoewel sake teen hom oor dekades se misdrywe nog hangende is.
Buys het voorts gesê dat hoewel dié uitspraak in 'n positiewe lig gesien moet word, daar nog baie moet gebeur om weer Suid-Afrikaners se vertroue in te boesem. "Die feit bly staan dat Suid-Afrika steeds geteister word deur ongekende hoë vlakke van korrupsie wat selfs tot so onlangs as verlede jaar met die skaamtelose plundering van hulpfondse te sien was. Die werklike toets gaan daarby berus of hierdie politieke elite ook suksesvol vervolg sal kan word, al dan nie," het Buys gesê.
Buys het dit verder gestel dat die reaksie op die uitspraak wel Suid-Afrikaners se kollektiewe gevoel rakende regerende elite wat die reg straffeloos minag, weerspieël. "Dit kan hopelik 'n era inlui waar meer verantwoordbaarheid onder politici en staatsamptenare verwag word," het Buys gesê.
Volgens Buys is die Beweging wel skepties daaroor of Zuma homself gaan oorhandig en indien nie, of hy gearresteer sal word. "Dit is wyd bekend dat Zuma en sy volgelinge steeds verskeie ondersteuners binne die regerende party het. Indien Zuma homself nie oorhandig nie moet daar doelgerig opgetree word om sy inhegtenisname te bewerkstellig," het Buys afgesluit.